Na temelju članka 15. stavka 2. Zakona o javnoj nabavi ("Narodne novine" broj 120/16, 114/22 i 48/2026 ) i članka 31. Statuta Općine Peteranec ("Službeni glasnik Koprivničko-križevačke županije 6/13., 4/18., 4/20, 4/21, 26/23 - pročišćeni tekst i 7/25 ), Općinsko vijeće Općine Peteranec na 10. sjednici održanoj ___. srpnja 2026., donijelo je

PRAVILNIK
o provedbi postupka jednostavne nabave
u Općini Peteranec


I. OPĆE ODREDBE

Članak 1.
	Pravilnikom o provedbi postupka jednostavne nabave u Općini Peteranec (u daljnjem tekstu: Pravilnik), u svrhu poštivanja osnovnih načela javne nabave i dobrog gospodarenja javnim sredstvima, uređuje se postupak jednostavne nabave u Općini Općina Peteranec (u daljnjem tekstu: Naručitelj) koji prethodi stvaranju ugovornog odnosa za nabavu robe i usluga procijenjene vrijednosti do 50.000,00 EUR, odnosno za nabavu radova procijenjene vrijednosti do 100.000,00 EUR (u daljnjem tekstu: jednostavna nabava), a za koji sukladno odredbama Zakona o izmjenama i dopunama Zakona o javnoj nabavi ("Narodne novine" broj 48/26) (u daljnjem tekstu: Zakon) ne postoji obveza provedbe postupka javne nabave.
	Procijenjena vrijednost nabave u smislu stavka 1. ovog članka je vrijednost nabave izražena bez PDV-a.

Članak 2.
	U provedbi postupka jednostavne nabave iz ovog Pravilnika, Naručitelj je u odnosu na sve gospodarske subjekte dužan poštivati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti, te omogućiti učinkovitu javnu nabavu i ekonomično i svrhovito trošenje proračunskih sredstava.
	Naručitelj je dužan provoditi nabavu roba, usluga i radova s pažnjom dobrog gospodara, pri tom vodeći računa o racionalnom i učinkovitom trošenju dodijeljenih sredstava na način da roba, usluge i radovi koje nabavlja odgovaraju svrsi.


II. SPRJEČAVANJE SUKOBA INTERESA

Članak 3.
	Zabranjeno je utjecati na dobivanje poslova i/ili na koji drugi način koristiti položaj predstavnika Naručitelja u postupku nabave radi postizanja osobnog probitka ili probitka povezane osobe, neke povlastice ili prava, sklopiti pravni posao ili na drugi način interesno pogodovati sebi ili drugoj povezanoj osobi.
	Gospodarskim subjektom s kojim Naručitelj može biti u sukobu interesa smatra se ponuditelj, član zajednice, podugovaratelj i drugi subjekti na koje se ponuditelj oslanja.

Članak 4. 	
	(1) Predstavnici Naručitelja su obvezni potpisati Izjavu za sukob interesa te ažurirati je bez odgađanja ako nastupe promjene. Predstavnici Naručitelja koji su obvezni potpisati Izjavu o postojanju ili nepostojanju sukoba interesa su: 
	1. čelnik tijela (općinski načelnik Općine Peteranec)
	2. druga osoba koja je uključena u provedbu ili koja može utjecati na odlučivanje naručitelja u postupku nabave.
	(2) Za sve članove stručnog povjerenstva za nabavu i druge osobe koje su uključene u provedbu ili mogu utjecati na odlučivanje u postupku nabave, izjava se daje nakon odobrenja početka postupka. Naručitelj je obvezan na temelju izjava svojih predstavnika u Pozivu na dostavu ponuda za pojedini postupak jednostavne nabave navesti popis gospodarskih subjekata s kojima je predstavnik Naručitelja u sukobu interesa ili navesti da takvi subjekti ne postoje. 
	(3) Za sve ostale radnje u odnosu na sukob interesa, na odgovarajući se način primjenjuju odredbe važećeg Zakona o javnoj nabavi.

III. PLANIRANJE NABAVE 

(1) Postupci jednostavne nabave moraju biti usklađeni s Planom nabave Naručitelja.

(2) U Plan nabave unose se predmeti jednostavne nabave čija je procijenjena vrijednost jednaka ili veća od 5.000,00 eura, dok se predmeti čija je procijenjena vrijednost manja od 5.000,00 eura ne moraju unositi u Plan nabave. 

IV. POSTUPCI JEDNOSTAVNE NABAVE

Članak 5.
	(1) Postupci jednostavne nabave u smislu ovog Pravilnika su:
1. Izravno ugovaranje – postupak jednostavne nabave procijenjene vrijednosti do 5.000,00 EUR
1. Javno prikupljanje ponuda – postupak jednostavne nabave procijenjene vrijednosti jednake ili veće od  5.000,00 EUR, a jednake ili manje od 15.000,00 EUR za robu, usluge i/ili radove.
1. Slanje Poziva na dostavu ponuda na više adresa gospodarskih subjekata ili javna objava u EOJN RH - postupak jednostavne nabave procijenjene vrijednosti veće od 15.000,00 EUR, a jednaka ili manja od 25.000,00 EUR, odnosno za nabavu radova procijenjene vrijednosti jednake ili manje od 45.000,00 EUR. 
1. Javna objava Poziva na dostavu ponuda u EOJN RH - nabava roba ili usluga procijenjene vrijednosti veće od 25.000,00 EUR, a manje od 50.000,00 EUR, odnosno za nabavu radova procijenjene vrijednosti veće od 45.000,00 EUR, a manje od 100.000,00 EUR. 

	(2) Iznimno, Naručitelj nije obvezan provesti postupak jednostavne nabave putem javne objave u EOJN RH, već ga provodi slanjem poziva na dostavu ponuda putem EOJN RH na jednog ili više gospodarskih subjekata:
	a) ako nije podnesena niti jedna ponuda ili nijedna valjana ponuda u prethodno provedenom postupku javne nabave, pod uvjetom da početni ugovorni uvjeti nisu bitno izmijenjeni, 
	b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to: 
	1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe,
	2. ako iz tehničkih razloga predmet nabave može isporučiti samo određeni gospodarski subjekti,
	3. ako je to nužno radi zaštite isključivih prava, uključujući prava intelektualnog vlasništva
	c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.

(3) Razlozi za primjenu iznimke navode i obrazlažu u objavi u EOJN RH.


1. Izravno ugovaranje

Članak 6.
Postupak jednostavne nabave roba, usluga i/ili radova procijenjene vrijednosti do 5.000,00 EUR provodi se izdavanjem narudžbenice, odnosno sklapanjem ugovora, u pravilu na temelju jedne dostavljene ponude.
Službenik Jedinstvenog upravnog odjela šalje Poziv za dostavu ponude gospodarskom subjektu koji dostavlja ponudu.
Na temelju dostavljene ponude općinski načelnik izdaje narudžbenicu, odnosno sklapa ugovor s ponuditeljem.

2. Javno prikupljanje ponuda

Članak 7.
(1) Postupak jednostavne nabave procijenjene vrijednosti jednake ili veće od 5.000,00 EUR, a jednako ili manje od 15.000,00 EUR za robu i usluge i/ili za radove, priprema i provodi Povjerenstvo za provođenje jednostavne nabave postupkom javnog prikupljanja ponuda (u daljnjem tekstu: Povjerenstvo za javno prikupljanje ponuda) koje ima tri (3) člana. 
Članove Povjerenstva za javno prikupljanje ponuda Odlukom o početku jednostavne nabave postupkom javnog prikupljanja ponuda imenuje općinski načelnik.
Postupak nabave započinje donošenjem Odluke iz stavka 2. ovog članka.
	Članovi Povjerenstva za javno prikupljanje ponuda mogu biti članovi Općinskog vijeća Općine Peteranec i službenici JUO Naručitelja.

	(2) Za nabavu roba, radova i usluga čija je procijenjena vrijednost veća od 15.000,00 eura, a jednaka ili manja od 25.000,00 eura za nabavu roba i usluga, odnosno jednaka ili manja od 45.000,00 eura za nabavu radova, Naručitelj odabire jednog ili više gospodarskih subjekata kojima upućuje Poziv za dostavu ponuda s dokumentacijom o nabavi putem modula jednostavne nabave u EOJN RH.

	(3)  Za nabavu robe i usluga čija je procijenjena vrijednost veća od 25.000,00 eura te nabavu radova čija je procijenjena vrijednost veća od 45.000,00 eura Naručitelj je obvezan javno objaviti Poziv za dostavu ponuda s dokumentacijom o nabavi putem javne objave u modulu jednostavne nabave EOJN RH, u kojem svaki zainteresirani gospodarski subjekt može predati ponudu. 

Članak 8.
	Postupak započinje donošenjem Odluke o početku jednostavne nabave postupkom javnog prikupljanja ponuda iz čl. 7. st. 1. (u daljnjem tekstu: Odluka) koju donosi općinski načelnik.
	Odluka sadrži:
· naziv predmeta nabave;
· evidencijski broj nabave;
· procijenjenu vrijednost nabave;
· izvor planiranih sredstava;
· podatke o članovima Povjerenstva za javno prikupljanje ponuda, njihovim obvezama i ovlastima;
· podatke o ponuditeljima kojima će se uputiti Poziv za dostavu ponude;
· ostale podatke bitne za provedbu postupka.

Članak 9.
Povjerenstvo za javno prikupljanje ponuda Poziv za dostavu ponude upućuje najmanje trima (3) gospodarskim subjektima na dokaziv način (putem ovlaštenog pružatelja poštanskih usluga ili druge odgovarajuće kurirske službe s povratnicom, faksom, elektroničkom poštom).
Poziv za dostavu ponude objavit će se i na internetskoj stranici Naručitelja www.peteranec.hr.

Iznimno, ovisno o prirodi predmeta nabave i razini tržišnog natjecanja, Poziv za dostavu ponude može se uputiti najmanje jednom gospodarskom subjektu u slučajevima:
· kada to zahtijevaju tehnički ili umjetnički razlozi, kod zaštite isključivih prava i na temelju isključivih prava sukladno posebnim Zakonima i drugim propisima;
· kod hotelskih i restoranskih usluga, odvjetničkih usluga, javnobilježničkih usluga, zdravstvenih usluga, socijalnih usluga, usluga obrazovanja, konzultantskih usluga, konzervatorskih usluga, usluga vještaka, usluga tekućeg održavanja skloništa kod kojih je uvjet da ponuditelj posjeduje ovlaštenje za obavljanje poslova;
· kada je to potrebno zbog obavljanja usluga ili radova na dovršenju započetih, a povezanih funkcionalnih ili prostornih cjelina;
· u slučaju provedbe nabave koja zahtijeva žurnost,
· ako po Pozivu za dostavu ponude sukladno stavku 1. i 2. ovog članka nije podnesena nijedna potpuna ponuda, a Povjerenstvo za javno prikupljanje ponuda nije primijenilo mogućnost iz članka 15., stavka 1. ovog Pravilnika i općinski načelnik je temeljem članka 21. ovog Pravilnika poništio postupak nabave,  ponuditelju čija bi ponuda, sukladno kriteriju za odabir, bila izabrana kao najpovoljnija, pod uvjetom da uvjeti iz Poziva za dostavu ponuda nisu izmijenjeni.   
Poziv za dostavu ponude upućen najmanje jednom gospodarskom subjektu u iznimnim slučajevima iz prethodnoga stavka ovoga članka ne objavljuje se na internetskim stranicama iz stavka 2. i 3. 7. članka.

Poziv za dostavu ponude mora biti jasan, razumljiv te izrađen na način da omogućuje podnošenje usporedivih ponuda koje će udovoljiti zahtjevima Naručitelja.
Poziv za dostavu ponude mora sadržavati:
· osnovne podatke o Naručitelju (naziv, OIB, kontakt osoba, adresa elektroničke pošte, broj telefona i sl.);
· evidencijski broj nabave;
· procijenjenu vrijednost nabave; 
· predmet nabave (opis, količinu, tehničke specifikacije, mjesto i rok početka i završetka isporuke/izvršenja, troškovnik i sl.);
· rok, način i uvjete plaćanja;
· podatke koje Naručitelj smatra potrebnima (uvjeti i zahtjevi koje ponuditelji trebaju ispunjavati, sposobnost za obavljanje profesionalne djelatnosti jamstvo za ozbiljnost ponude, jamstvo za uredno izvršenje ugovora, jamstvo za otklanjanje nedostataka, sposobnost za obavljanje profesionalne djelatnosti, ekonomske, financijske te tehničke i stručne sposobnosti i reference i sl.);
· kriterije za odabir ponude; 
· podatke o ponudi (sadržaj i način izrade ponude, način dostave, rok za dostavu ponude);
· bitne elemente ugovora ili prijedlog ugovora;
· ostale dodatne informacije.


Članak 10. 
	(1) Nabava roba, usluga i radova iz čl. 7., st. 2. i 3. ovog Pravilnika provodi se donošenjem Odluke o početku postupka jednostavne nabave koju potpisuje odgovorna osoba Naručitelja, te objavom Poziva na dostavu ponuda s dokumentacijom o nabavi u EOJN HR.

	(2) Poziv na dostavu ponuda mora sadržavati:
· osnovne podatke o Naručitelju (naziv, OIB, kontakt osoba, adresa elektroničke pošte, broj telefona i sl.);
· evidencijski broj nabave;
· procijenjenu vrijednost nabave; 
· predmet nabave (opis, količinu, tehničke specifikacije, mjesto i rok početka i završetka isporuke/izvršenja, troškovnik i sl.);
· rok, način i uvjete plaćanja;
· podatke koje Naručitelj smatra potrebnima (uvjeti i zahtjevi koje ponuditelji trebaju ispunjavati, sposobnost za obavljanje profesionalne djelatnosti jamstvo za ozbiljnost ponude, jamstvo za uredno izvršenje ugovora, jamstvo za otklanjanje nedostataka, sposobnost za obavljanje profesionalne djelatnosti, ekonomske, financijske te tehničke i stručne sposobnosti i reference i sl.);
· kriterije za odabir ponude; 
· podatke o ponudi (sadržaj i način izrade ponude, način dostave, rok za dostavu ponude);
· bitne elemente ugovora ili prijedlog ugovora;
· ostale dodatne informacije.



IV. KRITERIJI ODABIRA

Članak 11.
	Kriterij za odabir najpovoljnije ponude može biti najniža cijena (ukupna ili jedinična) ili ekonomski najpovoljnija ponuda (u daljnjem tekstu: ENP).
	ENP se utvrđuje se na temelju cijene ili troška, te se osim kriterija cijene mogu vrednovati i kriterij kvalitete, tehničke prednosti, estetske i funkcionalne osobine, ekološke osobine, operativni troškovi, usluga nakon prodaje i tehnička pomoć, rok isporuke ili izvršenja i slično.
	U zapisniku o otvaranju, pregledu i ocjeni ponuda potrebno je obrazložiti razloge za odabir izabrane ponude.
	Ukoliko se primjeni ENP, u Pozivu za dostavu ponude kriteriji moraju biti detaljno obrazloženi.


V. ODREDBE O PONUDI

Članak 12.
	Ponuda se u pravili dostavlja poštom ili osobno na adresu Naručitelja u zatvorenoj omotnici s naznakom naziva Naručitelja, naziva ponuditelja, naziva predmeta nabave i naznakom „NE OTVARAJ“, a može se dostaviti i putem elektroničke pošte.
Način dostave ponude propisuje se u Pozivu za dostavu ponude.

Članak 13.
U roku za dostavu ponude ponuditelj može svoju ponudu izmijeniti, nadopuniti je ili od nje odustati.
Ponuda se, zajedno s pripadajućom dokumentacijom izrađuje na hrvatskom jeziku i latiničnom pismu, a cijena ponude izražava se u eurima sa PDV-om i bez PDV-a.
Na zahtjev ovlaštenih predstavnika Naručitelja, ponuditelj može produžiti rok valjanosti svoje ponude.


VI. ROKOVI

Članak 14.
	Rok za dostavu ponude iznosi minimalno tri (3) dana od dana zaprimanja Poziva za dostavu ponude.
	Prilikom određivanja roka za dostavu ponuda uzima se u obzir složenost predmeta nabave i vrijeme potrebno za izradu ponude.


VII. OTVARANJE, PREGLED I OCJENA PONUDA

Članak 15.
Istekom roka za dostavu ponuda Povjerenstvo za javno prikupljanje ponuda (u daljnjem tekstu: Povjerenstvo) će provesti postupak otvaranja, pregleda i ocjene pristiglih ponuda.
Otvaranju ponuda mogu prisustvovati predstavnici ponuditelja.
Postupku otvaranja, pregledu i ocjeni pristiglih ponuda mora biti nazočno najmanje 2/3 članova Povjerenstva.
Zapisnik o otvaranju, pregledu i ocjeni ponuda sadrži:
· naziv predmeta nabave;
· naziv i sjedište Naručitelja
· evidencijski broj nabave;
· procijenjenu vrijednost nabave;
· rok za dostavu ponuda;
· datum i sat početka postupka pregleda i ocjene ponuda;
· imena i prezimena članova Povjerenstava i nazočnih predstavnika ponuditelja;
· naziv i sjedište ponuditelja;
· cijenu bez PDV-a i cijenu sa PDV-om;
· ispunjenje uvjeta i zahtjeva iz Poziva za dostavu ponude;
· podatke o pojašnjenju i/ili upotpunjavanju dokumentacije;
· prikaz valjanosti ponuda prema obliku, sadržaju i cjelovitosti;
· razloge za odbijanje ponuda uz obrazloženje,
· analizu i rangiranje valjanih ponuda u skladu s kriterijima za odabir;
· prijedlog općinskom načelniku za donošenje odluke o odabiru najpovoljnijeg ponuditelja, odnosno odluke o poništenju postupka jednostavne nabave, s obrazloženjem.

Članak 16.
	Povjerenstvo je dužno provjeriti računsku ispravnost valjanih ponuda.
	Ukoliko se utvrdi računska pogreška, ista će se ispraviti na vidljiv način i od ponuditelja na dokaziv način zatražiti da u roku tri (3) dana od primitka obavijesti prihvati ispravak iste.

Članak 17.
	Ako su informacije ili dokumentacija koje je ponuditelj trebao dostaviti nepotpuni ili pogrešni ili se takvima čine ili ako nedostaju određeni dokumenti, Povjerenstvo može od dotičnog ponuditelja, poštujući načela jednakog tretmana i transparentnosti, zahtijevati da dopuni, razjasni, upotpuni ili dostavi nužne informacije ili dokumentaciju u primjerenom roku ne kraćem od tri (3) dana.
Ukoliko Povjerenstvo ne primjeni mogućnost iz stavka 1. ovog članka, svoje razloge nije dužno obrazlagati u zapisniku o otvaranju, pregledu i ocjeni ponuda.
Postupanje sukladno stavku 1. ovoga članka ne smije dovesti do pregovaranja u vezi s kriterijem za odabir ponude ili ponuđenim predmetom nabave.


VIII. ODBIJANJE PONUDE

Članak 18.
Općinski načelnik je, na osnovi rezultata pregleda i ocjene ponuda, obvezan odbiti:
· ponudu ponuditelja koji nije dokazao svoju sposobnost u skladu s Pozivom za dostavu ponude i odredbama ovog Pravilnika;
· ponudu koja je suprotna odredbama iz Poziva za dostavu ponude;
· ponudu koja nije cjelovita;
· ponudu u kojoj su informacije ili dokumentacija koje je ponuditelj trebao dostaviti nepotpuni ili pogrešni ili se takvima čine ili ako nedostaju određeni dokumenti, a Povjerenstvo nije koristilo mogućnost iz članka 17., stavka 1. ovog Pravilnika;
· ponudu u kojoj su informacije ili dokumentacija koje je ponuditelj trebao dostaviti nepotpuni ili pogrešni ili se takvima čine ili ako nedostaju određeni dokumenti i Povjerenstvo je koristilo mogućnost iz članka 17., stavka 1. ovog Pravilnika, ali ponuditelj nije u zadanom roku dopunio, razjasnio, upotpunio ili dostavio nužne informacije ili dokumentaciju;
· ponudu koja ne ispunjava uvjete vezane za svojstva predmeta nabave, te time ne ispunjava zahtjeve iz Poziva za dostavu ponude;
· ponudu za koju ponuditelj, u roku iz članka 16., stavka 2. ovog Pravilnika, nije prihvatio ispravak računske pogreške;
· ponudu koja sadrži štetne odredbe;
· ponudu za koju se osnovano smatra da nije rezultat tržišnog natjecanja;
· kod izravnog ugovaranja ponudu nepozvanog gospodarskog subjekta;
· ponudu čija je cijena jednaka ili veća od praga za jednostavnu nabavu.


IX. ODLUKA O ODABIRU

Članak 19.
	Na osnovi rezultata pregleda i ocjene ponuda, općinski načelnik donosi Odluku o odabiru najpovoljnije ponude.
	Za donošenje Odluke o odabiru dovoljna je jedna prihvatljiva ponuda.
	Odluka o odabiru obvezno sadrži:
· podatke o Naručitelju;
· predmet nabave;
· podatke o odabranom ponuditelju;
· u slučaju kriterija ENP-a, razloge odabira, obilježja i prednosti odabrane ponude;
· cijenu odabrane ponude;
· razloge za odbijanje ponuda;
· datum donošenja odluke i potpis i pečat odgovorne osobe.
Rok za donošenje Odluke o odabiru iznosi trideset (30) dana, a počinje teći sljedeći dan od dana isteka roka za dostavu ponuda.
Odluka o odabiru obvezno se dostavlja svakom ponuditelju bez odgađanja i na dokaziv način.
Eventualne pogreške u imenima ili brojevima, pisanju ili računanju te druge očite netočnosti u Odluci o odabiru koju je donio, općinski načelnik može ispraviti odlukom.

Članak 20.
U slučaju da dvije ili više valjanih ponuda budu jednako rangirane prema kriterijima za odabir ponude, odabrat će se ponuda koja je ranije zaprimljena.

Članak 21.
Odluka o odabiru postaje izvršna danom donošenja.
Odluka o odabiru objavljuje se na internetskim stranicama Naručitelja.


X. ODUSTANAK ODABRANOG PONUDITELJA

Članak 22.
	Ukoliko odabrani ponuditelj odustane od svoje ponude, odbije potpisati ugovor ili postupiti po narudžbenici ili ne dostavi jamstvo za uredno ispunjenje ugovora ako je isto bilo zatraženo u Pozivu za dostavu ponude, Povjerenstvo će ponovno izvršiti rangiranje prihvatljivih ponuda prema kriteriju za odabir ne uzimajući u obzir ponudu odabranog ponuditelja te općinskom načelniku podnijeti prijedlog za donošenje nove odluke o odabiru najpovoljnijeg ponuditelja.
U slučaju iz stavka 1. ovog članka Naručitelj će, ukoliko je isto bilo zatraženo u Pozivu za dostavu ponude, aktivirati jamstvo za ozbiljnost ponude.


XI. PONIŠTENJE POSTUPKA NABAVE

Članak 23.
	Općinski načelnik će odlukom poništiti postupak nabave ako:
· postanu poznate okolnosti zbog kojih ne bi došlo do pokretanja postupka nabave da su bile poznate prije slanja Poziva za dostavu ponude;
· postanu poznate okolnosti zbog kojih bi došlo do sadržajno bitno drugačijeg Poziva za dostavu ponude da su bile poznate prije slanja Poziva za dostavu Ponude;
· nije pristigla niti jedna ponuda;
· nakon odbijanja ponuda ne preostane niti jedna valjana ponuda;
· je cijena najpovoljnije ponude veća od procijenjene vrijednosti nabave, a manja od pragova iz članka 4., stavka 1., točke 1. Zakona o javnoj nabavi ("Narodne novine" broj 48/26), osim ako Naručitelj ima ili će imati osigurana sredstva;
· je cijena valjanih ponuda jednaka ili veća od pragova iz članka 4., stavka 1., točke 1. Zakona o javnoj nabavi ("Narodne novine" broj 48/26).
Općinsko vijeće može, na prijedlog općinskog načelnika ili Povjerenstva, u svako doba svojom odlukom poništiti postupak nabave i bez postojanja razloga navedenih u stavku 1. ovog članka.

Članak 24.
Odluka o poništenju iz članka 23., stavka 1. sadrži:
· podatke o Naručitelju;
· predmet nabave na koji se Odluka o poništenju odnosi;
· obrazloženje;
· potpis odgovorne osobe, pečat i datum donošenja.
Odluka o poništenju iz članka 23., stavka 2. sadrži:
· podatke o Naručitelju;
· predmet nabave na koji se Odluka o poništenju odnosi;
· potpis odgovorne osobe, pečat i datum donošenja.
Odluka o poništenju bez odgode se dostavlja svim ponuditeljima i objavljuje na internetskim stranicama Naručitelja i EOJN RH.


XII. UVID U DOKUMENTACIJU 

Članak 25.
	Ponuditelji uvid u ponude i zapisnik o otvaranju, pregledu i ocjeni ponuda mogu izvršiti u roku od deset (10) dana od dana donošenja Odluke o odabiru, odnosno Odluke o poništenju.

XIII. ODREDBE O JAMSTVIMA

Članak 26.
	Povjerenstvo u postupku jednostavne nabave može od gospodarskih subjekata tražiti sljedeće vrste jamstava:
· jamstvo za ozbiljnost ponude za slučaj odustajanja ponuditelja od svoje ponude u roku njezine valjanosti, odbijanja potpisivanja ugovora o nabavi, odnosno nedostavljanja jamstva za uredno ispunjenje ugovora;
· jamstvo za uredno ispunjenje ugovora za slučaj povrede ugovornih obveza;
· jamstvo za otklanjanje nedostataka u jamstvenom roku za slučaj da nalogoprimac u jamstvenom roku ne ispuni obvezu otklanjanja nedostataka koje ima po osnovi jamstva ili s naslova naknade štete;
· jamstvo o osiguranju za pokriće odgovornosti iz djelatnosti za otklanjanje štete koja može nastati u vezi s obavljanjem određene djelatnosti.
Jamstvo za ozbiljnost ponude određuje se u apsolutnom iznosu koji ne smije biti viši od 3% procijenjene vrijednosti nabave. Trajanje jamstva za ozbiljnost ponude ne smije biti kraće od roka valjanosti ponude.
	Naručitelj će jamstvo za ozbiljnost ponude vratiti ponuditeljima nakon donošenja Odluke o odabiru, odnosno Odluke o poništenju.


XIV. PODUGOVARANJE, ZAJEDNICA PONUDITELJA I OSLANJANJE NA SPOSOBNOST DRUGIH GOSPODARSKIH SUBJEKATA

Članak 27.
Način i uvjete sudjelovanja zajednice ponuditelja, podugovaranja i oslanjanja gospodarskog subjekta na sposobnosti drugih subjekata, općinski načelnik može propisati odlukom iz članka 7.  ovog Pravilnika.


XV. PRAVNA ZAŠTITA
 
Članak 28.
(1) Na Odluku o odabiru u postupku jednostavne nabave čija je procijenjena vrijednost veća od 15.000,00 eura dopušteno je podnijeti prigovor u pisanom obliku čelniku Naručitelja.

(2) Pravo na prigovor ima svaki gospodarski subjekt koji ima ili je imao pravni i koji je pretrpio ili bi mogao pretrpjeti štetu od navodnog kršenja subjektivnih prava.

(3) Prigovor se izjavljuje čelniku Naručitelja elektroničkim sredstvima komunikacije putem EOJN RH u roku od 5 (pet) dana od primitka Odluke, a u suprotnom će se prigovor odbaciti.
(4) Čelnik Naručitelja će u roku od 10 (deset) dana putem EOJN RH dostaviti odgovor na zaprimljeni prigovor. 

Članak 29.

(1) Čelnik Naručitelja u postupku po prigovoru može: 
1. obustaviti postupak,
2. odbaciti prigovor zbog nedopuštenosti, nepravodobnosti, nedostatka pravnog interesa i zbog toga što je izjavljena od neovlaštene osobe,
3. odbiti prigovor,
4. usvojiti prigovor.

(2) Odluka o prigovoru mora biti obrazložena.
(3) Odluka o prigovoru dostavlja se objavom u EOJN RH.
(4) Postupak po prigovoru nije upravni postupak te protiv takve odluke nije dopuštena žalba niti je moguće pokrenuti upravni spor. 



XVI. ODREDBE O UGOVORU 

Članak 30.
	Ugovor o jednostavnoj nabavi mora biti sklopljen u skladu s uvjetima iz Poziva za dostavu ponuda.
	Ugovorom se može smatrati i narudžbenica ako sadrži bitne dijelove ugovora, a najmanje:
· naziv i adresu Naručitelja;
· ime i prezime, odnosno naziv i adresu gospodarskog subjekta s kojim se zasniva obvezni pravni odnos;
· vrstu roba, usluga ili radova;
· očekivanu ukupnu vrijednost i količinu, ako je poznata;
· druge bitne podatke zavisno o predmetu nabave.
	Ugovor o jednostavnoj nabavi potpisuje općinski načelnik.


XVI. ZAVRŠNE ODREDBE

Članak 31.
	Stupanjem na snagu ovog Pravilnika prestaje važiti Pravilnik o provedbi postupka jednostavne nabave KLASA: 406-04/22-01/02; URBROJ: 2137-12-02-22-2 od 16. siječnja 2022. godine i  KLASA: 406-04/22-01/02; URBROJ: 2137-12-02-22-1 od 15. rujna 2022. godine (pročišćeni tekst) .

Članak 32.
	Postupci jednostavne nabave koji su u tijeku provodit će se sukladno Pravilniku o provedbi postupka jednostavne nabave KLASA: 406-04/22-01/02; URBROJ: 2137-12-02-22-1 od 15.  rujna 2022. godine po kojem su i započeti.

Članak 33.
Ovaj Pravilnik stupa na snagu 1. rujna 2026. godine, a objavit će se u Službenom Glasniku Koprivničko-križevačke županije i na internetskim stranicama Općine Peteranec. 


OPĆINSKO VIJEĆE OPĆINE PETERANEC


							 	  PREDSJEDNICA:                    								          Ivana Dombaj Čižmak, v.r.

